CELEX: 
Language: fi
Date: 2021-01-26 00:00:00
Title: KOMISSION DELEGOITU ASETUS (EU) …/…, komission delegoidun asetuksen (EU) N:o 667/2014 muuttamisesta tutkivan virkamiehen Euroopan arvopaperimarkkinaviranomaiselle toimittaman asiakirja-aineiston sisällön, välipäätöksiä koskevan kuulemisoikeuden sekä sakkojen ja uhkasakkojen tallettamisen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan arvopaperimarkkinaviranomainen (EAMV) vastaa kauppatietorekisterien rekisteröinnistä ja valvonnasta Euroopan unionissa. Komissio antoi maaliskuussa 2014 delegoidun asetuksen (EU) N:o 667/2014
                  1
               , jolla täydennetään OTC-johdannaisista, keskusvastapuolista ja kauppatietorekistereistä annettua asetusta (EU) N:o 648/2012
                  2
                eli Euroopan markkinarakenneasetusta, jäljempänä ’EMIR-asetus’, EAMV:n kauppatietorekistereille määräämiä seuraamuksia koskevien menettelysääntöjen osalta, mukaan lukien puolustautumisoikeuksia koskevat säännöt.
            
            
               EMIR-asetuksen muuttamisesta 20 päivänä toukokuuta 2019 annettu asetus (EU) 2019/834
                  3
               , jäljempänä ’EMIR REFIT -asetus’, julkaistiin Euroopan unionin virallisessa lehdessä 28. toukokuuta 2019. EAMV:n kauppatietorekistereille määräämiä seuraamuksia koskevien menettelysääntöjen osalta EMIR REFIT -asetuksessa säädetään monista muutoksista, jotka koskevat tutkimusten kohteena olevien henkilöiden oikeutta tutustua asiakirja-aineistoon (mukaan lukien rajoitukset, joilla EAMV:n sisäiset valmisteluasiakirjat ja muut luottamukselliset tiedot suljetaan tämän oikeuden ulkopuolelle), niiden sakkojen ja uhkasakkojen määrää, jotka EAMV voi määrätä kauppatietorekistereille, sekä puolustautumisoikeuksia. 
            
            
               Erityisesti puolustautumisoikeuksien osalta EMIR REFIT -asetuksella annetaan EAMV:lle mahdollisuus antaa välipäätöksiä, joissa määrätään tiettyjä menettelyn kohteena olevia henkilöitä koskevia valvontatoimenpiteistä ilman, että heitä kuullaan ensin, jos tarvitaan kiireellisiä toimia estämään merkittävän ja välittömän vahingon koituminen rahoitusjärjestelmälle tai finanssimarkkinoiden eheydelle, avoimuudelle, tehokkuudelle ja moitteettomalle toiminnalle, mukaan lukien kauppatietorekisteriin ilmoitettujen tietojen vakaus tai täsmällisyys. EMIR REFIT -asetuksen mukaan EAMV kuulee menettelyn kohteena olevaa henkilöä mahdollisimman pian tällaisen välipäätöksen antamisen jälkeen.
            
            
               Jotta voimassa olevia menettelysääntöjä voidaan mukauttaa EMIR REFIT -asetuksessa säädettyjen muutosten huomioon ottamiseksi, tällä ehdotuksella muutetaan EAMV:n kauppatietorekistereille määräämiä seuraamuksia koskevista menettelysäännöistä annettua delegoitua asetusta (EU) N:o 667/2014 EMIR-asetuksen 64 artiklan 7 kohdassa esitetyn mukaisesti. 
            
            
               Delegoitu säädös hyväksytään EMIR-asetuksen 82 artiklan ja Euroopan unionin toiminnasta tehdyn sopimuksen 290 artiklan mukaisesti.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Menettelyihin liittyvät näkökohdat
            
            
               Komissio pyysi EAMV:lta 24. syyskuuta 2019 sen näkemystä, jäljempänä ’tekninen lausunto’, EMIR-asetuksen 25 i artiklan 7 kohdan nojalla annettavasta komission delegoidusta säädöksestä, jossa määritellään tarkemmin kolmansien maiden keskusvastapuolille määrättyjä seuraamuksia koskevat menettelysäännöt. Teknisen lausunnon saamiseksi esitetty pyyntö koski myös mahdollisia muutoksia delegoituun asetukseen (EU) N:o 667/2014 EAMV:n kauppatietorekistereille määräämiä seuraamuksia koskevien menettelysääntöjen osalta, mukaan lukien puolustautumisoikeuksia koskevat säännöt ja ajalliset säännökset. Muutosten tarkoituksena on ottaa huomioon EMIR-asetukseen EMIR REFIT -asetuksella tehdyt muutokset. 
            
            
               EAMV järjesti teknisen lausunnon luonnoksestaan julkisen kuulemisen 13. joulukuuta 2019 – 18. tammikuuta 2020. Kuulemiseen vastanneista viisi antoi julkista palautetta ja yksi vastasi luottamuksellisesti. Kuulemisessa saadut ei-luottamukselliset vastaukset on julkaistu EAMV:n verkkosivustolla
                  4
               . EAMV antoi teknisen lausuntonsa 31. maaliskuuta 2020. 
            
            
               Komissio kuuli 28. syyskuuta – 12. lokakuuta 2020 Euroopan arvopaperikomitean asiantuntijaryhmää (EGESC) kirjallisella menettelyllä tämän delegoidun säädöksen sisällöstä. EGESC koostuu jäsenvaltioiden, Euroopan keskuspankin, Euroopan parlamentin talous- ja raha-asioiden valiokunnan sihteeristön ja EAMV:n edustajista. Komissio ei saanut EGESC:n jäseniltä huomautuksia ehdottamastaan lähestymistavasta.
            
            
               Sidosryhmien näkemykset
            
            
               Siltä osin kuin ehdotus on tarpeen EAMV:n kauppatietorekistereille määräämiä seuraamuksia koskevien menettelysääntöjen muuttamiseksi, vastaajat olivat yleisesti ottaen samaa mieltä EAMV:n ehdotuksesta tai eivät vastustaneet sitä.
            
            
               EAMV:n tärkein ehdotus koskee välipäätösten antamista koskevan uuden menettelyn käyttöönottoa. Menettelyn ansiosta EAMV:n olisi mahdollista ottaa käyttöön valvontatoimenpide ilman, että se kuulee ensin asianosaisia, jos tarvitaan kiireellisiä toimia estämään merkittävän ja välittömän vahingon koituminen rahoitusjärjestelmälle tai finanssimarkkinoiden eheydelle, avoimuudelle, tehokkuudelle ja moitteettomalle toiminnalle, mukaan lukien kauppatietorekisteriin ilmoitettujen tietojen vakaus tai täsmällisyys.
            
            
               Vaikka syyt, joiden johdosta välipäätös annetaan kolmansien maiden keskusvastapuolten tapauksessa ja kauppatietorekistereiden tapauksessa, samoin kuin valvontatoimenpiteet, joita EAMV voi toteuttaa kummassakin tapauksessa, poikkeavat hieman toisistaan, EAMV ehdottaa, että kauppatietorekistereiden tapauksessa annettavia välipäätöksiä koskevat menettelysäännöt yhdenmukaistetaan kolmansien maiden keskusvastapuolia koskevien sääntöjen kanssa.
            
            
               Yhden vastaajan mukaan se, että EAMV:lla on toimivalta antaa välipäätöksiä kuulematta ensin asianosaisia, ei saisi rajoittaa oikeutta päästä tutkivan virkamiehen kuultavaksi. Yksi vastaaja ehdotti, että asiakirja-aineistoon olisi voitava tutustua mahdollisimman pian ja ennen kuin EAMV antaa välipäätöksen, jotta asianosailla olisi mahdollisimman paljon aikaa valmistella puolustautumistaan. Vastaajat pyysivät myös, että ”merkittävän ja välittömän vahingon” käsitettä selvennetään.
            
            
               On huomattava, että EAMV:n toimivallasta antaa välipäätöksiä asianosaisia kuulematta säädetään EMIR-asetuksessa. Jotta voidaan estää merkittävän ja välittömän vahingon koituminen rahoitusjärjestelmälle, EMIR-asetuksessa säädetään poikkeuksesta pääsääntöön, jonka mukaan asiaosaisia olisi kuultava ennen päätöksen tekemistä. Jotta voidaan varmistaa menettelyn tehokkuus ja välipäätösten antamista koskevan EAMV:n toimivallan vaikuttavuus, komissio on samaa mieltä EAMV:n kanssa siitä, että kyseistä poikkeusta olisi sovellettava myös oikeuteen päästä tutkivan virkamiehen kuultavaksi. 
            
            
               Komissio myös toteaa, että EMIR-asetuksen mukaan EAMV:n on annettava asianosaisille mahdollisuus tulla kuulluksi mahdollisimman pian välipäätöksen antamisen jälkeen. Tältä osin komissio kannattaa EAMV:n ehdotusta sallia asiakirja-aineistoon tutustuminen heti kun tutkiva virkamies on toimittanut havaintonsa EAMV:lle ja mahdollisesti jo ennen kuin EAMV antaa välipäätöksen. Asiakirja-aineistoon tutustuminen tässä vaiheessa antaisi asianosaisille mahdollisuuden valmistautua ja toimittaa huomautuksia EAMV:lle aikaisemmin kuin jos tutustumisoikeus myönnetään vasta sen jälkeen, kun EAMV on antanut välipäätöksen. Jotta ei heikennetä menettelyn tehokkuutta ja välipäätösten antamista koskevan EAMV:n toimivallan vaikuttavuutta, komissio on yhtä mieltä myös siitä, että tällainen asiakirja-aineistoon tutustumista koskeva oikeus ei saisi keskeyttää EAMV:n toimivaltaa antaa välipäätös.
            
         
         
            
               Mitä tulee rahoitusjärjestelmille koituvan ”merkittävän ja välittömän vahingon” käsitteeseen, komissio korostaa, että lainsäätäjät määrittelevät EMIR-asetuksessa edellytykset, joiden täyttyessä EAMV voi antaa välipäätöksiä. Sitä ei tarvitse määritellä tarkemmin delegoidussa säädöksessä.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetusehdotuksen 1 artiklassa esitetään seuraavat muutokset delegoituun asetukseen (EU) N:o 667/2014: 
            
            
               –tutkivan virkamiehen EAMV:lle toimittama täydellinen asiakirja-aineisto, joka sisältää virkamiehen tutkimuslausunnon ja sen jäljennöksen ja jonka perusteella tutkimuksen kohteena olevaa henkilöä on kuultu;
            
            
               –menettely, jolla määritellään oikeus tulla kuulluksi EAMV:ssa välipäätösten tapauksessa;
            
            
               –jos EAMV perii samanaikaisesti useita sakkoja tai uhkasakkoja, EAMV:n tilinpitäjän on varmistettava, että ne talletetaan eri tileille tai alatileille.
            
            
               Asetusehdotuksen 2 artiklassa vahvistetaan delegoidun muutosasetuksen voimaantulopäivä.
            
            
               4.VAIKUTUSTENARVIOINTI
            
            
               EMIR-asetuksen 64 artiklan 7 kohdan mukaan komission on annettava lisää menettelysääntöjä sakkojen tai uhkasakkojen määräämistä koskevan oikeuden käytöstä, mukaan luettuina puolustautumisoikeuksia koskevat säännökset, ajalliset säännökset ja sakkojen tai uhkasakkojen perimistä koskevat säännökset, sekä annettava yksityiskohtaiset säännöt seuraamusten määräämisen ja täytäntöönpanon vanhentumisajoista.
            
            
               Komissio on ottanut kaikilta osin huomioon kaikki saamansa kannanotot, myös EAMV:n antaman teknisen lausunnon, vastaukset EAMV:n julkiseen kuulemiseen ja EGESC:ltä saatu palaute. Niiden perusteella komissio ehdottaa EMIR-asetuksen 64 artiklan 7 kohdan nojalla delegoidun asetuksen antamista EAMV:n kauppatietorekistereille määräämiä seuraamuksia koskevista menettelysäännöistä, mukaan lukien puolustautumisoikeuksia koskevat säännöt, annetun delegoidun asetuksen (EU) N:o 667/2014 muuttamisesta. 
            
            
               Erillistä vaikutustenarviointia ei ole tehty useista syistä. 
            
            
               Ensinnäkin EAMV:n kauppatietorekistereille määräämiä seuraamuksia koskevien menettelysääntöjen pääperiaatteet vahvistetaan EMIR-asetuksen 62–68 artiklassa. Lainsäätäjät ovat jo arvioineet eri toimenpidevaihtoehtoja osana EMIR-asetuksen ja siihen myöhemmin EMIR REFIT -asetuksella tehtyjen muutosten hyväksyntämenettelyä. 
            
            
               Toiseksi tässä delegoidussa säädöksessä ehdotetut muutokset delegoituun asetukseen (EU) N:o 667/2014 koskevat ainoastaan menettelyihin liittyviä näkökohtia, ja niillä määritellään tarkemmin EMIR-asetuksessa vahvistetut säännöt. Muutoksissa on kyse tutkivan virkamiehen EAMV:lle toimittaman asiakirja-aineiston sisällöstä sekä oikeudesta päästä tutkivan virkamiehen kuultavaksi ja EAMV:n antamien välipäätösten tapauksessa kuulluksi EAMV:ssa. Muilla muutoksilla nämä menettelysäännöt pyritään yhdenmukaistamaan kolmansien maiden keskusvastapuolia koskevissa tapauksissa sovellettavien sääntöjen kanssa. Näillä muutoksilla on vain vähän vaikutusta tutkimuksen tai menettelyn kohteena oleville henkilöille aiheutuviin kustannuksiin.
            
            
               Komissio on noudattanut tarkkaan EAMV:n teknistä lausuntoa. Siitä huolimatta seuraavassa esitetään komission tarkastelemat toimenpidevaihtoehdot. 
            
            
               Tutkivan virkamiehen EAMV:lle toimittaman asiakirja-aineiston sisältö
            
            
               Avoimuuden nimissä tutkiva virkamies olisi aina velvoitettava sisällyttämään EAMV:lle toimitettavaan asiakirja-aineistoon lopullisen tutkimuslausunnon lisäksi alkuperäinen lausunto, jonka perusteella asianosaiset ovat esittäneet huomautuksia. Velvollisuutta olisi noudatettava riippumatta siitä, miten merkittäviä eroja näiden kahden lausunnon välillä on.
            
            
               Välipäätökset
            
            
               EAMV:n toimivallasta antaa välipäätöksiä asianosaisia kuulematta säädetään EMIR-asetuksessa. Jotta voidaan estää merkittävän ja välittömän vahingon koituminen rahoitusjärjestelmälle, EMIR-asetuksessa säädetään poikkeuksesta pääsääntöön, jonka mukaan asiaosaisia olisi kuultava ennen päätöksen tekemistä. Jotta voidaan varmistaa menettelyn tehokkuus ja välipäätösten antamista koskevan EAMV:n toimivallan vaikuttavuus, komissio on samaa mieltä EAMV:n kanssa siitä, että kyseistä poikkeusta olisi sovellettava oikeuteen päästä tutkivan virkamiehen kuultavaksi. 
            
            
               EMIR-asetuksen mukaan EAMV:n on annettava asianosaisille mahdollisuus tulla kuulluksi mahdollisimman pian välipäätöksen antamisen jälkeen. Tältä osin komissio kannattaa EAMV:n ehdotusta sallia asiakirja-aineistoon tutustuminen heti kun tutkiva virkamies on toimittanut havaintonsa EAMV:lle ja mahdollisesti jo ennen kuin EAMV antaa välipäätöksen. Asiakirja-aineistoon tutustuminen tässä vaiheessa antaisi asianosaisille mahdollisuuden valmistautua ja toimittaa huomautuksia EAMV:lle aikaisemmin kuin jos tutustumisoikeus myönnetään vasta sen jälkeen, kun EAMV on antanut päätöksensä. Jotta ei heikennetä menettelyn tehokkuutta ja välipäätösten antamista koskevan EAMV:n toimivallan vaikuttavuutta, komissio on yhtä mieltä myös siitä, että tällainen asiakirja-aineistoon tutustumista koskeva oikeus ei saisi keskeyttää EAMV:n toimivaltaa antaa välipäätös. 
            
            
               Mitä tulee rahoitusjärjestelmille koituvan ”merkittävän ja välittömän vahingon” käsitteeseen, lainsäätäjät määrittelevät EMIR-asetuksessa edellytykset, joiden täyttyessä EAMV voi antaa välipäätöksiä. Sitä ei tarvitse määritellä tarkemmin delegoidussa säädöksessä.
            
         
         
            
               5.DELEGOIDUN SÄÄDÖKSEN TALOUSARVIOVAIKUTUKSET
            
            
               EAMV:n kauppatietorekistereiltä perimät sakot ja uhkasakot eivät ole asetuksen (EU) N:o 1095/2010 62 artiklassa määriteltyjä EAMV:n tuloja. EAMV:n keräämät sakot ja uhkasakot olisi siirrettävä komissiolle ja otettava unionin talousarvioon yleisinä tuloina. 
            
            
               KOMISSION DELEGOITU ASETUS (EU) …/…,
            
            
               annettu 26.1.2021,
            
            
               komission delegoidun asetuksen (EU) N:o 667/2014 muuttamisesta tutkivan virkamiehen Euroopan arvopaperimarkkinaviranomaiselle toimittaman asiakirja-aineiston sisällön, välipäätöksiä koskevan kuulemisoikeuden sekä sakkojen ja uhkasakkojen tallettamisen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  5
                ja erityisesti sen 64 artiklan 7 kohdan,
            
            
               sekä katsoo seuraavaa:
            
            
               (1)Asetusta (EU) N:o 648/2012 on muutettu Euroopan parlamentin ja neuvoston asetuksella (EU) 2019/834
                  6
               . Muutokset koskivat muun muassa finanssialalla toimivien vastapuolten määritelmää, tutkimuksen kohteena olevien henkilöiden oikeutta tutustua asiakirja-aineistoon, sakkoja, jotka johonkin asetuksen (EU) N:o 648/2012 liitteessä I lueteltuun rikkomiseen tahallisesti tai tuottamuksellisesti syyllistyneen kauppatietorekisterin on maksettava, sekä sellaisten henkilöiden oikeutta tulla kuulluksi, joille saatetaan määrätä uhkasakko.
            
            
               (2)Komission delegoitu asetus (EU) N:o 667/2014
                  7
                annettiin asetuksen (EU ) N:o 648/2012 64 artiklan 7 kohdan nojalla, ja siinä käsitellään Euroopan arvopaperimarkkinaviranomaisen (EAMV) kauppatietorekistereille määräämiä seuraamuksia koskevia menettelysääntöjä, mukaan lukien puolustautumisoikeuksia koskevat säännöt. Koska asetuksella (EU) 2019/834 asetukseen (EU) N:o 648/2012 tehdyt muutokset koskevat kyseisiä menettelysääntöjä, on varmistettava, että kyseiset muutokset otetaan huomioon myös delegoidussa asetuksessa (EU) N:o 667/2014.
            
            
               (3)On tärkeää varmistaa avoimuus EAMV:n asetuksen (EU) N:o 648/2012 64 artiklan mukaisesti nimeämän tutkivan virkamiehen ja EAMV:n välillä. Tällainen avoimuus edellyttää, että tutkivan virkamiehen asiakirja-aineisto sisältää tutkimuksen kohteena olevien henkilöiden esittämät vastineet ja tutkimuslausunnot, joiden perusteella kyseiset henkilöt ovat esittäneen vastineensa.
            
            
               (4)Asetuksen (EU) N:o 648/2012 67 artiklan 1 kohdan toisen alakohdan mukaan EAMV voi tilanteessa, jossa tarvitaan kiireellisiä toimia, antaa välipäätöksiä ilman, että se kuulee ensin tutkimuksen tai menettelyn kohteena olevia henkilöitä. Jotta voidaan varmistaa välipäätösten antamista koskevan EAMV:n toimivallan vaikuttavuus, tutkimuksen kohteena olevilla henkilöillä ei tulisi olla oikeutta tutustua asiakirja-aineistoon tai tulla kuulluksi ennen kuin tutkiva virkamies on toimittanut asiakirja-aineiston ja havaintonsa EAMV:lle tai ennen kuin EAMV on antanut välipäätöksen. Puolustautumisoikeuksien toteutumiseksi tutkimuksen kohteena olevilla henkilöillä olisi kuitenkin oltava oikeus tutustua asiakirja-aineistoon heti, kun tutkiva virkamies on toimittanut sen ja tutkimuslausuntonsa EAMV:lle, ja oikeus tulla kuulluksi mahdollisimman pian sen jälkeen, kun EAMV on antanut välipäätöksen.
            
            
               (5)Asetuksen (EU) N:o 648/2012 68 artiklan 5 kohdan mukaan EAMV:n perimiä sakkoja ja uhkasakkoja vastaavat määrät kohdennetaan unionin yleiseen talousarvioon. EAMV:n perimät sakot ja uhkasakot olisi talletettava korolliselle pankkitilille, kunnes niistä tulee lopullisia. EAMV:n kunkin sakkoja tai uhkasakkoja määräävän päätöksen nojalla perimät määrät olisi talletettava erilliselle tilille tai alatilille jäljitettävyyden varmistamiseksi siihen asti, kunnes päätöksestä tulee lopullinen.
            
            
               (6)Delegoitua asetusta (EU) N:o 667/2014 olisi sen vuoksi muutettava.
            
            
               (7)Tämän asetuksen olisi tultava voimaan kiireellisesti, jotta EAMV voi käyttää tosiasiallisia valvonta- ja täytäntöönpanovaltuuksiaan välittömästi,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoitu asetus (EU) N:o 667/2014 seuraavasti:
            
         
         
            
               1)
                     Korvataan 3 artiklan 1 kohta seuraavasti:
            
            
               ”1.
                     Tutkivan virkamiehen EAMV:lle toimittamassa täydellisessä asiakirja-aineistossa on oltava seuraavat asiakirjat:
            
            
               –a)
                     tutkimuksen kohteena olevalle henkilölle osoitettu tutkimuslausunto ja sen jäljennös;
            
            
               –b)
                     jäljennös tutkimuksen kohteena olevan henkilön antamista kirjallisista vastineista; 
            
            
               –c)
                     mahdollisen suullisen kuulemisen pöytäkirja.”
            
            
               2)
                     Lisätään 3 a artikla seuraavasti:
            
            
               ”3 a artikla
            
            
               Oikeus tulla kuulluksi EAMV:ssa valvontatoimenpiteitä koskevista välipäätöksistä 
            
            
               1.Tässä artiklassa vahvistettua menettelyä sovelletaan 2 ja 3 artiklasta poiketen silloin, kun EAMV antaa välipäätöksiä asetuksen (EU) N:o 648/2012 67 artiklan 1 kohdan toisen alakohdan nojalla.
            
            
               2.Tutkivan virkamiehen on toimitettava asiakirja-aineisto ja havaintonsa EAMV:lle ja ilmoitettava tutkimuksen kohteena olevalle henkilölle välittömästi havainnoistaan antamatta tälle kuitenkaan mahdollisuutta esittää vastineita. Tutkivan virkamiehen tutkimuslausunnossa on esitettävä tosiseikat, jotka voivat muodostaa yhden tai useamman asetuksen (EU) N:o 648/2012 liitteessä I mainituista rikkomisista, mukaan lukien mahdolliset rikkomisia raskauttavat tai lieventävät näkökohdat.
            
            
               Tutkivan virkamiehen on pyynnöstä annettava tutkimuksen kohteena olevan henkilön tutustua asiakirja-aineistoon.
            
            
               3.Jos EAMV katsoo, että tutkivan virkamiehen tutkimuslausunnossa kuvatut tosiseikat eivät muodosta asetuksen (EU) N:o 648/2012 liitteessä I lueteltua rikkomista, sen on tehtävä päätös tutkimuksen lopettamisesta ja annettava päätös tiedoksi tutkimuksen kohteena olevalle henkilölle.
            
            
               4.Jos EAMV päättää, että tutkimuksen kohteena oleva henkilö on syyllistynyt yhteen tai useampaan asetuksen (EU) N:o 648/2012 liitteessä I lueteltuun rikkomiseen, ja määrää välipäätöksellä asetuksen (EU) N:o 648/2012 73 artiklan 1 kohdan a, c ja d alakohdassa tarkoitettuja valvontatoimenpiteitä, sen on annettava kyseinen välipäätös välittömästi tiedoksi tälle henkilölle.
            
            
               EAMV:n on asetettava kohtuullinen määräaika, jonka kuluessa tutkimuksen kohteena olevat henkilöt voivat esittää kirjallisia vastineita välipäätökseen. EAMV ei ole velvollinen ottamaan huomioon määräajan umpeutumisen jälkeen toimitettuja kirjallisia vastineita.
            
            
               EAMV:n on pyynnöstä annettava tutkimuksen kohteena olevien henkilöiden tutustua asiakirja-aineistoon. 
            
            
               EAMV voi kutsua tutkimuksen kohteena olevat henkilöt suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita EAMV:n hyväksymiä päteviä henkilöitä. Suulliset käsittelyt eivät ole julkisia.
            
            
               5.EAMV:n on kuultava tutkimuksen kohteena olevaa henkilöä ja annettava lopullinen päätös mahdollisimman pian välipäätöksen antamisen jälkeen.
            
            
               Jos EAMV katsoo täydellisen asiakirja-aineiston perusteella ja tutkimuksen kohteena olevaa henkilöä kuultuaan, että tutkimuksen kohteena oleva henkilö on syyllistynyt yhteen tai useampaan asetuksen (EU) N:o 648/2012 liitteessä I lueteltuun rikkomiseen, sen on annettava vahvistava päätös, jolla määrätään yhdestä tai useammasta asetuksen (EU) N:o 648/2012 73 artiklan 1 kohdan a, c ja d alakohdassa tarkoitetusta valvontatoimenpiteestä. EAMV:n on annettava kyseinen päätös välittömästi tiedoksi kyseiselle henkilölle.
            
            
               Jos EAMV antaa lopullisen päätöksen, jolla ei vahvisteta välipäätöstä, välipäätös katsotaan kumotuksi.”
            
            
               3)
                     Muutetaan 8 artikla seuraavasti: 
            
         
         
            
               a)
                     Korvataan ensimmäinen alakohta seuraavasti: 
            
            
               ”EAMV:n perimät sakot ja uhkasakot talletetaan EAMV:n tilinpitäjän avaamalle korolliselle pankkitilille, kunnes niistä tulee lopullisia. Jos EAMV perii samanaikaisesti useita sakkoja tai uhkasakkoja, EAMV:n tilinpitäjän on varmistettava, että ne talletetaan eri tileille tai alatileille. Maksettuja määriä ei oteta EAMV:n talousarvioon eikä kirjata talousarviovaroiksi.”
            
            
               b)
                     Korvataan kolmas alakohta seuraavasti:
            
            
               ”EAMV:n tilinpitäjä raportoi säännöllisesti rahoitusvakaudesta, rahoituspalveluista ja pääomamarkkinaunionista vastaavan Euroopan komission pääosaston tulojen ja menojen hyväksyjälle EAMV:n määräämien sakkojen ja uhkasakkojen määristä ja tilasta.”
            
            
               2 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 26.1.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 179, 19.6.2014, s. 31.
               
               
                  
                     (2)
                  
                        EUVL L 201, 27.7.2012, s. 1.
               
               
                  
                     (3)
                  
                        EUVL L 141, 29.5.2019, s. 42. 
               
               
                  
                     (4)
                  
                        
                  https://www.esma.europa.eu/press-news/consultations/consultation-ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        EUVL L 201, 27.7.2012, s. 1.
               
               
                  
                     (6)
                  
                        Euroopan parlamentin ja neuvoston asetus (EU) 2019/834, annettu 20 päivänä toukokuuta 2019, asetuksen (EU) N:o 648/2012 muuttamisesta määritysvelvollisuuden, määritysvelvollisuuden keskeyttämisen, raportointivaatimusten, sellaisten OTC-johdannaissopimusten riskienpienentämistekniikoiden, joille ei ole tehty keskusvastapuolimääritystä, kauppatietorekisterien rekisteröinnin ja valvonnan sekä kauppatietorekistereitä koskevien vaatimusten osalta (EUVL L 141, 28.5.2019, s. 42).
               
               
                  
                     (7)
                  
                        Komission delegoitu asetus (EU) N:o 667/2014, annettu 13 päivänä maaliskuuta 2014, Euroopan parlamentin ja neuvoston asetuksen (EU) N:o 648/2012 täydentämisestä Euroopan arvopaperimarkkinaviranomaisen kauppatietorekistereille määräämiä seuraamuksia koskevien menettelysääntöjen osalta, mukaan lukien puolustautumisoikeuksia koskevat säännöt ja ajalliset säännökset (EUVL L 179, 19.6.2014, s. 31).